b'\n_START_ARTICLE_\nSixt i Hou de Celr\xc3\xa0\n_START_SECTION_\nLlegenda\n_START_PARAGRAPH_\nEl nom d\'Hou (i de "Sant Hou", Tou o Santou) correspondria a un derivat d\'Eobald, Teobald o Eudald). En una de les primeres refer\xc3\xa8ncies a les rel\xc3\xadquies s\'esmenten com de "sancti Eovalli", sant Euvald._NEWLINE_Aquest i Sixt haurien estat dos joves (nens o adolescents) cristians que no van voler renunciar a la seva fe durant la persecuci\xc3\xb3 de Diocleci\xc3\xa0. La llegenda situa el seu martiri a Girona, on haurien estat degollats per orde del prefecte Ruf\xc3\xad el dia 24 de mar\xc3\xa7 de l\'any 303,.\n_START_SECTION_\nVeneraci\xc3\xb3\n_START_PARAGRAPH_\nEls seus cossos van \xc3\xa9sser enterrats en un lloc desconegut. Fins al segle XIII, entre 1227 i 1234, no van tenir culte; llavors, un pag\xc3\xa8s va veure unes llums misterioses (o per la revelaci\xc3\xb3 d\'un \xc3\xa0ngel en un somni) sobre un bardissar vora el cam\xc3\xad, prop de Celr\xc3\xa0, i va trobar-hi unes restes que van ser les dels m\xc3\xa0rtirs: era un 7 de maig, que passar\xc3\xa0 a \xc3\xa9sser la festivitat lit\xc3\xbargica dels sants. Traslladades a l\'esgl\xc3\xa9sia de Sant Feliu de Celr\xc3\xa0, els dos van \xc3\xa9sser proclamats patrons de la localitat. Un reconeixement de les restes fet en 1750 pel vicari general de Girona va constatar que corresponien a nens o adolescents._NEWLINE_La celebraci\xc3\xb3 a Celr\xc3\xa0 es va establir en dos dies: San Sixt, el mateix dia de l\'aniversari de la troballa de les rel\xc3\xadquies, el 7 de maig, festa major del poble; Sant Hou, el 17 de juliol, festa major d\'estiu._NEWLINE_Tenen uns Goigs dedicats en la parr\xc3\xb2quia que comencen aix\xc3\xad: Dels devots, Sants Martyrs sou admirables Protectors; Pregau Sant Sist y Sant Thou, a D\xc3\xa9u per als pecadors._NEWLINE_S\'ha dit que Sant Sixt \xc3\xa9s una cristianitzaci\xc3\xb3 d\'alguna divinitat pagana relacionada amb la pagesia, ja que l\'abril correspon a l\'\xc3\xa8poca de germinaci\xc3\xb3 de les llavors. Una dita local diu "Els fesols, es planten per sant Sixt i es mengen per sant Ou" i una altra "No \xc3\xa9s bon Sant Sixt i Sant Hou si no plou"._NEWLINE_Tot i que de vegades s\'ha conf\xc3\xb3s amb Sant Eudald, la tradici\xc3\xb3 els tracta com a sants diferenciats.\n_START_SECTION_\nLes rel\xc3\xadquies\n_START_PARAGRAPH_\nEl reliquiari amb les restes dels sants m\xc3\xa0rtirs fou destru\xc3\xaft en el saqueig que pat\xc3\xad l\'esgl\xc3\xa9sia de Celr\xc3\xa0 el dia 20 de juliol de 1936, al comen\xc3\xa7ament de la Guerra Civil'